Kun Kotipizzan osake listattiin Helsingin pörssiin pari vuotta sitten, harva uskoi, että osakkeen arvo kolminkertaistuisi kahdessa vuodessa.

Pizza maistuu suomalaisille kuluttajille ja näemmä myös sijoittajille. Suomen Gallup tiedusteli vuonna 2015 suomalaisten mieluisinta ruokaa. Pizzan edelle äänestyksessä kipusi vain paistettu kala.

Kotipizzan menestys liittyykin pikaruokakulttuurin kehittymiseen, tunnettuun keltapunaiseen brändiin ja pizzojen laadukkaaseen makuun.

Viime vuosina Kotipizzoissa onkin alettu käyttää muun muassa tuoretta mozzarellaa, parmankinkkua, rucolaa ja vaikkapa kirsikkatomaatteja.

Laatuun ja raaka-aineisiin on panostettu, sillä kilpailu alalla on kovaa ja myös suomalaisten kuluttajien makutottumukset ovat yhä vaativammat. Jauhelija ja tonnikala eivät enää ole ainoat täytteet, joita pizzoihin tilataan.

Kotipizza on satsannut myös voimakkaasti verkkomyyntiin, ja kännykään saa ladattua ”Kotipizza Äppin”. Moderneissa tilaustavoissahan ei ole mitään uutta, sillä internet on täynnä palveluntarjoajia. Ne tuovat pizzan kotiovelle ja usein halvemmalla kuin Kotipizza.

Verkkokaupan kasvu on kuitenkin huimaa. Toukokuussa myynti nousi 54 prosenttia ja pizzoja sekä oheistuotteita myytiin yli 650 000 eurolla.

Verkkokaupan kasvun lisäksi yksi Kotipizzan vahvuuksista on sen näkyvyys. Yhtiöllä on noin 270 ravintolaa, joista niin kutsuttuja kivijalkaravintoloita 160.

Toukokuun myyntitilastojen mukaan kivijalkaravintoloiden myynti kasvoi 18,5 prosenttia verrattuna vuodentakaiseen. Myös ostos- ja kauppakeskuksissa sijaitsevat Kotipizzat kasvattivat myyntiään yli 12 prosenttia.

Pikaruokaravintoloiden välillä on tiukka kilpailu.

Ihmiset ostivat Kotipizzan tuotteita yhteensä yli kahdeksalla miljoonalla eurolla. Tästä summasta voi päätellä karkeasti noin kymmenen euron keskihinnalla, että pizzoja myytiin noin 800 000 kappaletta pelkästään toukokuussa.

Kotipizzojen menekin kasvu liittyy myös suomalaisten raaka-aineiden käyttöön. Yhtiö kertoo käyttävänsä lähes 60-prosenttisesti kotimaisia raaka-aineita.

Suomalaisen Työn Liiton selvitysten mukaan suomalaiset arvostavat kotimaista valmistusta. Siihen yhdistetään laatu ja työllistävä vaikutus. Globalisaatio nähdään pahana.

Kotipizza mielletäänkin vahvasti ”kotimaiseksi” yhtiöksi, vaikka se on pörssiyhtiö, jonka tehtävä on tehdä osakkeiden omistajille rahaa.

Rahaa yhtiö on tehnytkin, ja vuoden 2016 tuloksesta maksettiin pääomanpalautusta 50 senttiä per osake.

Kotipizza antoi 6. kesäkuuta positiivisen tulosvaroituksen. Yhtiö arvioi myynnin kasvavan kuluvalla tilikaudella yli kymmenen prosenttia edelliseen tilikauteen verrattuna. Samalla nousee myös kate, ja se onkin täyte, josta sijoittaja pitää.

Pelkkää suitsutusta Kotipizzan näkymät eivät silti ole. Pikaruokaravintoloiden välillä on tiukka kilpailu ja tarjontaa varsinkin suuremmissa kaupungeissa paljon.

Myös talouspoliittiset linjaukset vaikuttavat kuluttajien käyttäytymiseen. Suomessa ei suurista palkankorotuksista haluta juuri puhua ja palkansaajien verotuskin on suhteellisen tiukka. Kuluttajat voivatkin siirtyä nopeasti suosimaan halpapizzoja, jos kotitalouksien ostovoima heikkenee.

Eläkerahaa sijoitettiin pizzabisnekseen

Pizzakeisariksi tituleerattu Rabbe Grönblom (k. 2015) perusti Kotipizzan vuonna 1987.

Grönblom myi lähes koko yrityksen vuonna 2011 pääomasijoittaja Sentica Partnersille. Kotipizza listautui Helsingin pörssiin kesäkuussa 2015. Osakkeen merkintähinnaksi tuli viisi euroa. Yhtiö keräsi annista 25,5 miljoonaa euroa, ja pääomasijoittaja maksoi rahoilla joukkovelkakirjalainansa.

Kaksi vuotta myöhemmin Sentica Partners myi kaikki osakkeensa. Osakkeen kappalehinta oli 9,50 euroa ja pääomasijoittaja kuittasi kaupasta 38 miljoonaa euroa. Ostajina olivat suuret sijoittajat kuten eläkeyhtiöt.

Nyt Kotipizzan suurin osakkeenomistaja on noin 8 prosentin osuudella työeläkeyhtiö Elo. Se vastaa puolen miljoonan työntekijän ja yrittäjän tulevista eläkkeistä.

Sijoitus on ollut hyvä. Osakkeen arvo on noussut muutamassa kuukaudessa noin 50 prosenttia. Osakkeen hinta on noin 15 euroa (15.6.). Kotipizza Groupiin kuuluvat myös meksikolaistyylinen ravintolaketju Chalupa ja hankintayhtiö Foodstock.